Bya KIZITO MUSOKE
ABALIMI bakubiriziddwa okuba obulindaala n’ensigo ze bagenda okusimba sizoni eno kuba egenda kutandika mu makkati ga March, ne balabulwa enkuba etonnya kati obutabayinula kutandika kusimba.
Bino byayogeddwa Dr. Festus Luboyera, akulira ekitongole ekivunaanyizibwa ku mbeera y’obudde mu ggwanga ekya Uganda National Meteorological Authority (UNMA) nga yabadde mu lukiiko lwa bannamawulire ku Media Centre mu Kampala.
Yagambye nti, ebitundu okuli Rakai, Isingiro, Pakwach ne Nebbi bisuubirwa okufuna enkuba entono, ebisigadde byakufuna enkuba ebimala.
Dr. Luboyera yawabudde abalimi abategeka okusimba ebirime ebirwawo okukula ng’omuceere, kasooli, muwogo, omuwemba n’ebirala, okusimba ng’entabye lwe bijja okukula.
Esuubirwa okutonnya okutuuka mu makkati ga June, nga kirungi abalimi okutandika okusima emyala n’okubikka okusobola okukuumira amazzi mu ttaka.
Disitulikiti okuli; Kampala, Kalangala, Wakiso, Masaka, Lwengo, Mpigi, Bukomansimbi, Kalungu, Bukomansimbi, Gomba ne Mityana okuva mu December wa 2017 bafunyeeyo ebire by’enkuba, kyokka yaakunyinyitira mu April wakati.
Nakasangola, Luweero, Kyankwanzi, Nakaseke, Kiboga, Mubende, Sembabule, Lyantonde, Kyotera ne Rakai.
Ku ntandikwa ya March ejja kwongera okutaba ate eggumize mu makkati ga April, eggweeyo mu makkati ga June.
Mukono, Buikwe, Kayunga ne Buvuma enkuba ya sizoni etandika March, ekome makkati ga June.
Jinja, Mayuge, Kamuli, Iganga, Bugiri, Namayingo, Luuka, Namutumba, Buyende, Kaliro, Busia ne Tororo baakufuna enkuba mu makkati ga March. Ey’amaanyi yaakutonnya ku ntandikwa ya April, ekendeera mu May, eggweeyo June.
Kisoro, Kabale, Rubanda, Rukiga, Rukungiri, Mbarara, Kanungu, Ntungamo, Mbarara, Kiruhura, Bushenyi, Isingiro, Sheema, Rubiriizi ne Kasese wadde ng’enkuba yaakutandiikiriza ku nkomerero ya February, kyokka ejja kutaba mu makkati ga April ate egende nga yeesala mu May, eggweeyo June.
MWERINDE OKUBUMBULUKUKA KW’ETTAKA
Luboyera yalabudde nti, olw’okuba enkuba ejja kubeera y’amaanyi ebitundu ebimu byandibeeraamu okubumbulukuka kw’ettaka abo abaliraanye ensozi.
Abalimi n’abalunzi mu kiseera kino bali mu kukaaba olw’omusana ogwonoonye ebirime. Abalunzi b’ente baawalirizibwa n’okuzitunda ku bbeeyi ey’enseko.
Minisita w’ebyobulimi, obulunzi n’obuvubi, Vincent Bamulangaki Sempijja yagambye nti, omwaka gw’ebyensimbi guno, Gavumenti egenda kuzimba ebidiba by’amazzi 200 okwetoloola eggwanga lyonna.
Nga kino kigendereddwaamu okuyamba abalimi n’abalunzi okufuna amazzi ge bakozesa mu kufukirira n’okunywesa ensolo zaabwe.
lug_Latn lug_Latn lug_Latn lug_Latn lug_Latn lug_Latn lug_Latn luo_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn